
Uznesenie Okresný súd Vranov nad Topľou v senáte zloženom z predsedníčky senátu Mgr. Marcely Holubovej a prísediacich D. T. a H. P. v trestnej veci obžalovaného R. R., nar. XX.X.XXXX, trestne stíhaného pre prečin falšovania a pozmeňovania verejnej listiny, úradnej pečate, úradnej uzávery, úradného znaku a úradnej značky podľa § 352 ods. 1 Trestného zákona, na neverejnom zasadnutí dňa 27.11.2024, o trestnom stíhaní obžalovaného, takto rozhodol: Podľa § 290 ods. 1 Trestného poriadku v spojení s § 281 ods. 1 Trestného poriadku z dôvodu uvedeného v § 9 ods. 1 písm. d) Trestného poriadku, trestné stíhanie vedené Okresným súdom Vranov nad Topľou pod sp.zn. 2T/15/2022, proti obžalovanému: R. R., narodený dňa XX.X.XXXX v F. H. - J., naposledy trvale bytom R. XXXX/XX, T. - Ř., Č. S., štátny občan Slovenskej republiky, od 25.9.2021 do 30.10.2024 vo výkone trestu odňatia slobody v Ústave na výkon väzby a Ústave na výkon trestu odňatia slobody Leopoldov v trestnej veci Okresného súdu Vranov nad Topľou sp.zn. 2T/174/2011, zomrelý dňa 30.10.2024 v Trenčíne, pre skutok právne kvalifikovaný ako prečin falšovania a pozmeňovania verejnej listiny, úradnej pečate, úradnej uzávery, úradného znaku a úradnej značky podľa § 352 ods. 1 Trestného zákona, na tom skutkovom základe, že obžalovaný presne nezistený deň zaslal prostredníctvom poštovej zásielky doručenej Okresnému súdu Vranov nad Topľou dňa 21.3.2019 spolu s ďalšími písomnosťami falošný rodný list označený č. 72/2006, ktorý použil ako pravý k spisovému materiálu evidovanému Okresným súdom Vranov nad Topľou pod č.k. 2T/174/2011, zastavuje, pretože obžalovaný zomrel. odôvodnenie: Prokurátor Okresnej prokuratúry Vranov nad Topľou podal na tomto súde dňa 15.3.2022 obžalobu sp.zn. Pv 184/21/7713, na obvineného R. R. (ďalej len obvinený, obžalovaný), pre vyššie uvedený skutok právne kvalifikovaný ako prečin falšovania a pozmeňovania verejnej listiny, úradnej pečate, úradnej uzávery, úradného znaku a úradnej značky podľa § 352 ods. 1 Trestného zákona. Po podaní obžaloby je trestné stíhanie v konaní pred súdom vedené pod sp.zn. 2T/15/2022. Po preskúmaní podanej obžaloby a spisového materiálu, súd vo veci samej rozhodol trestným rozkazom zo dňa 28.3.2022, sp.zn. 2T/15/2022, ktorým uznal obvineného za vinného z vyššie skutku, obvinený proti trestnému rozkazu podal odpor.
Po podaní odporu bolo v trestnej veci sp.zn. 2T/15/2022 nariadené hlavné pojednávanie s určením jeho termínov. Počas prebiehajúceho trestného konania sp.zn. 2T/15/2022, obžalovaný zároveň ako odsúdený v ďalšej trestnej veci tohto súdu sp.zn. 2T/174/2011, vykonával trest odňatia slobody vo výmere 7 rokov nepodmienečne so zaradením do ústavu s maximálnym stupňom stráženia, uložený Rozsudkom Okresného súdu Vranov nad Topľou zo dňa 8.8.2022, sp.zn. 2T/174/2011, v spojení s Rozsudkom Krajského súdu v Prešove zo dňa 26.4.2023, sp.zn. 9To/33/2022, pričom odsudzujúci rozsudok bol okresným súdom vyhlásený v konaní pred senátom, naposledy bol umiestnený v Ústave na výkon väzby a Ústave na výkon trestu odňatia slobody Leopoldov, z dôvodu zhoršeného zdravotného stavu s premiestnením od 19.9.2024 do Nemocnice pre obvinených a odsúdených a Ústavu na výkon trestu odňatia slobody Trenčín (ďalej len Nemocnica a ÚVTOS Trenčín, ÚVV a ÚVTOS Leopoldov). Z dôvodu, že v prípade preukázania viny obžalovanému v konaní sp.zn. 2T/15/2022, pri ukladaní trestu prichádzalo do úvahy uloženie súhrnného trestu, nakoľko skutok v konaní sp.zn. 2T/15/2022 mal byť obžalovaným spáchaný skôr, ako bol okresným súdom ako súdom prvého stupňa v konaní pred senátom vyhlásený odsudzujúci rozsudok v konaní sp.zn. 2T/174/2011, bola trestná vec sp.zn. 2T/15/2022 uznesením zo dňa 21.2.2024 postúpená na prejednanie a rozhodnutie senátu tohto súdu. Pri odročení hlavného pojednávania naposledy dňa 15.10.2024, z dôvodu nesplnenia podmienok na jeho vykonanie pre neprítomnosť obžalovaného podľa § 252 ods. 3 Trestného poriadku, keďže obžalovaný bol vo výkone trestu sp.zn. 2T/174/2011 a výslovne neodmietol účasť na hlavnom pojednávaní sp.zn. 2T/15/2022 dňa 15.10.2024, ani výslovne nepožiadal, aby sa konalo v jeho neprítomnosti, bol ďalší termín určený na deň 11.2.2025. K ospravedlnenej neúčasti na hlavnom pojednávaní dňa 15.10.2024, zo správy Nemocnice a ÚVTOS Trenčín, je zrejmé, že z dôvodu zhoršenia zdravotného stavu sa obžalovaný od 19.9.2024 nachádzal v tomto zdravotníckom zariadení, do ktorého bol premiestnený z ÚVV a ÚVTOS Leopoldov, jeho zdravotný stav nedovoľoval preberať súdne zásielky - neschopný vlastnoručného podpisu, ani prevoz eskortou a účasť na hlavnom pojednávaní. Pred vykonaním ďalších procesných úkonov v konaní sp.zn. 2T/15/2022, bolo Nemocnicou a ÚVTOS Trenčín v Hlásení zmien zo dňa 30.10.2024 oznámené, že obžalovaný zomrel v čase o 03:45 hod. dňa 30.10.2024 v tomto zdravotníckom zariadení počas hospitalizácie vo výkone trestu odňatia slobody v konaní sp.zn. 2T/174/2011, ktorý vykonával v ÚVV a ÚVTOS Leopoldov. V rámci poskytnutej súčinnosti Matričného úradu Mesta Trenčín, z obsahu doručeného Úmrtného listu zo dňa 11.11.2024 bolo zistené, že obžalovaný R. R., narodený dňa XX.X.XXXX v F. H. - J., naposledy trvale bytom R. XXXX/XX, T. - Ř., Č. S., zomrel dňa 30.10.2024 v Trenčíne. Podľa § 290 ods. 1 Trestného poriadku ak vyjde najavo mimo hlavného pojednávania niektorá z okolností odôvodňujúcich zastavenie trestného stíhania podľa § 281 ods. 1 <https://www.slov-lex.sk/pravne-predpisy/SK/ZZ/2005/301/20240320> alebo <https://www.slovlex.sk/pravne-predpisy/SK/ZZ/2005/301/20240320> alebo prerušenie trestného stíhania podľa § 283 ods. 1 <https://www.slov-lex.sk/pravne-predpisy/SK/ZZ/2005/301/20240320>, <https://www.slovlex.sk/pravne-predpisy/SK/ZZ/2005/301/20240320> alebo <https://www.slov-lex.sk/pravne-predpisy/ SK/ZZ/2005/301/20240320>, súd trestné stíhanie zastaví alebo preruší. Podľa § 281 ods. 1 Trestného poriadku súd zastaví trestné stíhanie, ak na hlavnom pojednávaní zistí, že je tu niektorá z okolností uvedených v § 9 ods. 1. Podľa § 9 ods. 1 písm. d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho. Podľa § 10 ods. 14 Trestného poriadku trestné konanie je konanie podľa tohto zákona, trestné stíhanie úsek od začatia trestného stíhania až do právoplatnosti rozsudku, prípadne iného rozhodnutia orgánu činného v trestnom konaní alebo súdu vo veci samej a prípravným konaním sa rozumie úsek od začatia
trestného stíhania do podania obžaloby, návrhu na schválenie dohody o uznaní viny a prijatí trestu (ďalej len „dohoda o vine a treste“) alebo právoplatnosti rozhodnutia orgánu činného v trestnom konaní vo veci samej. Z vyžiadaných dokladov bolo preukázané, že obžalovaný R. R. zomrel v priebehu trestného stíhania vedeného proti nemu na tomto súde pod sp.zn. 2T/15/2022, preto súd trestné stíhanie obžalovaného z dôvodu jeho úmrtia zastavil. Poučenie: Proti tomuto uzneseniu môže podať prokurátor sťažnosť v lehote 3 (troch) pracovných dní od oznámenia uznesenia na Krajskom súde v Prešove prostredníctvom Okresného súdu Vranov nad Topľou. Sťažnosť má odkladný účinok.

